### Beslutninger:

Forslaget blev på byrådsmødet den 8. juni 2022 henvist til Magistraten med henblik på at indgå i budgetdrøftelserne for 2023.

###

Budgetforslag fra SF

Det er fantastisk og en kæmpe omvæltning at få et barn. Pludselig lever man i en babyboble, hvor alting foregår på præmisserne af en lille ny skabning, som har svært ved at fortælle hvad den vil, og som nogle gange ikke engang selv ved hvad den vil eller har brug for. Både sundhedsplejen og velfungerende mødregrupper er derfor en rigtig vigtig del af langt de fleste nybagte forældres liv.

Men babyboblen er desværre ikke lyserød for alle. Omkring 11% af alle mødre og 6% af alle fædre får en fødselsdepression i forbindelse med graviditet og/eller fødsel. Det er vigtigt tidligt at få hjulpet de forældre, som får en efterfødselsreaktion. I [adresse] screener vi mødre når barnet er 2 måneder, men vi screener ikke fædre og medmødre, og vi har heller ikke noget tilbud, hvis det alligevel skulle vise sig at de har en fødselsdepression. Det ønsker vi i SF at lave om på.

Et tilbud til fædre og medmødre, som kunne hjælpe eller forebygge en fødselsdepression eller efterfødselsreaktion, er at være i en forældregruppe. I [adresse] har vi mødregrupper, hvor seks-syv nybagte mødre fra samme lokalområder introduceres for hinanden. Men i dag er far eller medmor en lige så stor del af det lille barns liv, som mødrene er, og bliver det måske i endnu højere grad nu, hvor en del af barslen reserveres til far/medmor. Derfor ønsker vi i SF at der også startes far/medmor-grupper. Konkret kunne det arrangeres ved, at når sundhedsplejersken spørger mor om hun ønsker at være i en mødregruppe, spørges medmor/far om det samme. Medmor/far fortæller hvornår deres orlov starter, og så kan sundhedsplejersken arrangere en gruppe bestående af fædre og/eller medmødre som går på orlov samtidig. Denne gruppe vil så også kunne ses inden de selv overtager barslen, fx i weekender og eftermiddage, og så ses mere fast når deres orlov begynder.

Man kan også forestille sig at der arrangeres familiegrupper istedet for mødregrupper, for familier med ønske om og mulighed for at begge forældre deltager i gruppen samtidig. Vi foreslår at sundhedsplejen udvikler en model, hvor begge forældre inviteres til at deltage i en gruppe a la de mødregrupper man har i dag.

Udover mødregrupper findes der andre gode initiativer i [adresse] for at hjælpe familier til en god start, blandt andet familieiværksætterne, hvor 10 familier under mere strukturerede forhold mødes en gang om måneden til et oplæg ved en fagperson om et relevant emne. I dette koncept er begge forældre inkluderede, men vi mener ikke det kan erstatte hvad “mødregrupperne” kan, og derfor ønsker vi at mødregruppe-konceptet udvides til at inkludere begge forældre.

Forslag

- Begge forældre får tilbud om screening for fødselsdepression.

- Fædre og medmødre med fødselsdepression tilbydes samme hjælp, som mødre tilbydes i dag.

- Sundhedsplejen starter fremover både mødregrupper og fædregrupper eller familiegrupper.

Stillet af SFs byrådsgruppe

Bo Andersen, Randi Danielsen, Øjvind Nissen og Elisabeth Eriksen (ordfører på sagen)